Document ID: 32002R0419

Komission asetus (EY) N:o 419/2002,
annettu 6 päivänä maaliskuuta 2002,
asetuksen (EY) N:o 1663/95 soveltamista koskevista yksityiskohtaisista säännöistä niiden tilitietojen muodosta ja sisällöstä, jotka jäsenvaltioiden on pidettävä komission saatavilla EMOTR:n tukiosaston tilien tarkastamista ja hyväksymistä varten, annetun asetuksen (EY) N:o 2390/1999 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999(1), ja erityisesti sen 4 artiklan 8 kohdan,
ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92(2), sellaisena kuin se on viimeksi muutettuna asetuksella (EY) N:o 1666/2000(3), ja erityisesti sen 21 artiklan sekä muiden maataloustuotteiden markkinajärjestelyistä annettujen asetusten vastaavat säännökset,
sekä katsoo seuraavaa:
(1) Neuvoston asetuksen (ETY) N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta 7 päivänä heinäkuuta 1995 annetun komission asetuksen (EY) N:o 1663/95(4), sellaisena kuin se on viimeksi muutettuna asetuksella (EY) N:o 2025/2001(5), 4 artiklan 2 kohdassa edellytetään, että sen 4 artiklan 1 kohdan c alakohdassa tarkoitetut tilitiedot on lähetettävä komissiolle kyseisen varainhoitovuoden päättymistä seuraavan vuoden 10 päivään helmikuuta mennessä. Komission asetuksessa (EY) N:o 2390/1999(6), sellaisena kuin se on viimeksi muutettuna asetuksella (EY) N:o 1863/2001(7), säädetään sellaisten tilitietojen muodosta ja sisällöstä, jotka on pidettävä komission käytettävissä EMOTR:n tukiosaston tilien tarkastamista ja hyväksymistä varten. On tarpeen muuttaa asetusta (EY) N:o 2390/1999, jotta se olisi yhdenmukainen asetuksen (EY) N:o 1663/95 kanssa.
(2) Jotta komissio voi hoitaa tehtävänsä yhteisön maatalouspolitiikan alalla, sen on voitava valvoa maataloustuotteiden markkinoiden kehitystä ja tehtävä näitä markkinoita koskevia taloudellisia ennusteita. Maataloustuotteiden yhteisiin markkinajärjestelyihin kuuluu jäsenvaltioiden ja komission yleinen velvoite näiden järjestelyiden asianmukaisen toiminnan kannalta välttämättömien tietojen vaihtoon. Valvonta- ja ennustetarkoituksissa olisi voitava käyttää jäsenvaltioiden komissiolle asetuksen (EY) N:o 1663/95 4 artiklan 2 kohdan mukaisesti toimittamia tilitietoja. Tämän vuoksi ja rajoittamatta yhteisten markkinajärjestelyiden tietojen vaihtoa koskevia velvoitteita, asetus (EY) N:o 2390/1999 olisi muutettava, jotta tilitietoja saa käyttää tällaisiin tarkoituksiin.
(3) Yksilöiden suojelusta henkilötietojen käsittelyssä säädetään suojelusta yhteisön toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetussa Euroopan parlamentin ja neuvoston asetuksessa (EY) N:o 45/2001(8). Tätä asetusta sovelletaan kattavasti asetuksen (EY) N:o 2390/1999 yhteydessä. Tämän vuoksi silloin, kun käytetään asetuksen (EY) N:o 1663/95 4 artiklan 1 kohdan c alakohdassa tarkoitettuja tilitietoja valvonta- ja ennustetarkoituksiin maatalouden alalla, komission olisi säädettävä asetuksen (EY) N:o 45/2001 säännöissä edellytetyistä suojalausekkeista, erityisesti ryhmittelyn ja tietojen nimettömäksi saattamisen osalta.
(4) Tässä asetuksessa säädetyt toimenpiteet ovat rahastokomitean sekä muiden hallintokomiteoiden, joita asia koskee, lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2390/1999 seuraavasti:
1) Korvataan nimi seuraavasti: "Komission asetus (EY) N:o 2390/1999, annettu 25 päivänä lokakuuta 1999, niiden tilitietojen muodosta ja sisällöstä, jotka on toimitettava komissiolle EMOTR:n tukiosaston tilien tarkastamiseksi ja hyväksymiseksi sekä valvontaa ja ennusteita varten."
2) Korvataan artiklassa 1 ilmaisu "asetuksen (EY) N:o 1663/95 2 artiklan 1 kohdassa" ilmaisulla "asetuksen (EY) N:o 1663/95 4 artiklan 1 kohdan c alakohdassa".
3) Korvataan 2 artikla seuraavasti: " 2 artikla
1. Komissio saa käyttää asetuksen (EY) N:o 1663/95 4 artiklan 1 kohdan c alakohdassa tarkoitettuja tilitietoja yksinomaan seuraaviin tarkoituksiin:
a) asetuksen (EY) N:o 1258/1999 mukaiseen EMOTR:n tukiosaston tilien tarkastamiseen ja hyväksymiseen liittyvien tehtävien hoito;
b) maatalousalan kehityksen seuraaminen ja ennusteiden antaminen.
2. Jos 1 kohdassa tarkoitettuihin tilitietoihin kuuluu Euroopan parlamentin ja neuvoston asetuksella (EY) N:o 45/2001(9) suojattuja henkilökohtaisia tietoja, komission on säädettävä tämän asetuksen edellyttämistä tarvittavista suojalausekkeista. Erityisesti jos komissio käyttää tilitietoja 1 kohdan b alakohdassa tarkoitettuun tarkoitukseen, komission on saatettava tällaiset tiedot nimettömiksi ja käsiteltävä niitä yksinomaan ryhmitellyssä muodossa.
3. Komissio varmistaa jäsenvaltion sille toimittamien 1 kohdassa tarkoitettujen tilitietojen luottamuksellisuuden ja suojan.".
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä maaliskuuta 2002.

Labels: 4
6
12
18
15